15. schôdza NR SR - 1.deň - C. po polnoci
Dátum: 2017-04-07
Poslanec: Vašečka, Richard (OĽANO)
Druh vystúpenia: Vystúpenie v rozprave

254. Vážení kolegovia, pár slov. Ja by som sa vrátil na začiatok, keď sme o šestnástej začali a naša kolegyňa Natália Blahová tu čítala naozaj tri hodiny veľmi veľa výpovedí, svedectiev. Ja som teda sedel poctivo a počúval som to. Bolo mi to veľmi aj zaťažko počúvať v niektorých situáciách a myslím, že každý normálne emocionálne nastavený človek musel byť pohnutý tými udalosťami, a či už je otec, matka, alebo mal nejakú skúsenosť s osudmi takýchto ľudí. Martin Poliačik to potom neskôr, už teraz nadránom zhrnul čosi z toho a celá alebo tá atmosféra na začiatku bola potom taká výbušná, ak si pamätáte. Mňa veľmi zamrzelo to, ako vystúpil pán premiér. Viete, keď si tu pán premiér vymieňa nejaké, nejaké naťahovačky s niekým z nás chlapov, možno s Igorom Matovičom, tak to ešte viem pochopiť. Ale je pre mňa absolútne neprijateľné, aby akýkoľvek muž, ešte o to viac predseda vlády v parlamente, kde sa on a členovia jeho vlády zodpovedajú, nazval tak vážne tvrdenia babskými táraninami, pričom teda vlastne tým vyjadrením aj urazil kolegyňu, a potom ešte jej povedal, že ja vás nepoznám, tak to mi príde absolútne nevhodné, a preto si myslím, že to bolo hodné ospravedlnenia. Takisto, ak je minister odvolávaný a je mu vyčítaných mnoho vecí, tak je namieste povedať, je mi to úprimne ľúto a ospravedlniť sa za to, čo urobil zlé, prípadne vyvodiť spravodlivosť. Keď som to počúval na začiatku, tak som mal naozaj taký pocit, ako keď sme včera doobeda riešili podanie na poslancov z kotlebovskej strany, kde za nich vystúpil kolega, ktorý namiesto toho, aby povedal, áno, je nám to úprimne ľúto, ospravedlňujeme sa všetkým slušným Židom, moslimom, neviem, komukoľvek, napriek tomu, že máme politický názor, aký máme. To je ich politický názor, s ktorým ja síce hlboko nesúhlasím, ale teda ospravedlňujeme sa, tak naopak, znova k tomu pridali, začali útočiť. A v tomto mi to, v tomto mi pripadala paralela. A preto som ja vo faktickej poznámke povedal, že ste ako fašisti. Pretože ja nazývam týchto ľudí fašistami, nie ako Adolf Hitler, nie ako nacisti z tretej ríše. (Reakcie z pléna.) Áno, a to vám hneď poviem a to ste, ale poviem, poviem prečo. (Reakcie z pléna.) Keby ste ma, milí kolegovia, nechali dohovoriť, ja by som to rád krátko ukončil. Dobre? Hovoríme o týchto fašistoch, ešte raz. A povedal som, prečo ste horší. Lebo oni tu derú opozičné lavice a v podstate okrem rozprávania nemôžu nič robiť. Vy nesiete zodpovednosť a namiesto toho, aby sa prijalo nejaké, nejaká zodpovednosť, aby prišlo nejaké ospravedlnenie, tak ešte budete brániť a budete útočiť na tých, ktorí tieto veci riešia. A tak som to celé povedal a tak som si to pozeral aj v zázname a tak to aj je. Ja nie som psychopat, a ak je potreba sa ospravedlniť, dobre ma poznáte, že to veľmi rád urobím. Ale nemôžem sa ospravedlniť za niečo, čo som nepovedal ani som tak nemyslel. Ak pán minister mal vo svojej rodine nejaké nepríjemné zážitky, alebo resp. jeho rodičia, lebo on sa narodil teda po vojne, tak je mi to úprimne ľúto, ak som sa tohto dotkol, tak za to sa naozaj ospravedlňujem. Ale neospravedlňujem sa za to, že tu sa, tu počúvame hrozné veci tri hodiny a niekto to zhodí tak, ako tamtí ľudia popierajú rôzne veci. My nie sme historici, my toto, tamto... Tak tu mi to prišlo také isté, a preto som to povedal a na tom trvám. A je to naozaj o to nebezpečnejšie, tu nehovoríme o niekom, kto si na Facebooku niečo vypisuje, ale o niekom, kto nesie plnú politickú zodpovednosť za takéto záležitosti. A preto sme tu. Nie aby sa útočilo na pani poslankyňu Blahovú alebo na kohokoľvek, ale aby minister vyvodil zodpovednosť - aj politickú - z toho, čo urobil. A ešte na záver budem, budem taký trocha osobný, aby som to premietol do roviny, ktorá mňa sa týka. Pán minister Ján Richter bol predstaviteľom zločineckého komunistického režimu, za ktorého ja a moja rodina boli perzekvovaní. Ospravedlnil sa mi niekedy alebo niekomu z nás? Takže ak by sme o tom rozprávali, tak potom nie ja som ten, kto sa má ospravedlniť, ale on. Ďakujem.